遠浦棹歌
作者：饒魯
朝代：宋

paragraphs: 片帆雨霽飛烟江，漁翁停棹歌滄浪。
一聲欵乃山水綠，浪中驚起雙鴛鴦。
雙鴛鴦情一何美，同宿同飛在秋水。
不似人生苦別離，女嫁征夫男戰死。
五湖烟景方紛爭，聞歌頓欲思昇平。
鄰舟短笛應風響，落日淡淡波冥冥。
美人春詞誇艷麗，皓齒朱唇楚腰細。
江樓富貴今如何，不似滄浪真趣味。